Uverejnenie žiadosti o zápis názvu do registra podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2021/C 132/09)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

JEDNOTNÝ DOKUMENT

„SEL DE CAMARGUE“/„FLEUR DE SEL DE CAMARGUE“

EÚ č.: PGI-FR-02443 – 5. 12. 2018

CHOP ( ) CHZO (X)

1. Názov

„Sel de Camargue“/„Fleur de Sel de Camargue“

2. Členský štát alebo tretia krajina

Francúzsko

3. Opis poľnohospodárskeho výrobku alebo potraviny

3.1. Druh výrobku

Trieda 2.6. Soľ

3.2. Opis výrobku, na ktorý sa vzťahuje názov uvedený v bode 1

„Sel de Camargue“ a „Fleur de Sel de Camargue“ sú morskými soľami, ktoré sa získavajú prirodzeným odparovaním morskej vody a kryštalizujú len pri vystavení slnečnému svetlu a vetru.

„Sel de Camargue“ a „Fleur de Sel de Camargue“ obsahujú viac ako 97 % chloridu sodného (v sušine) a sú bielej farby, keďže obsahujú veľmi malé množstvo nerozpustných látok.

„Sel de Camargue“ má tieto podoby:

— „jemná soľ“, ktorej 90 % kryštálikov má veľkosť zrna najviac 0,9 mm a má obsah nerozpustných látok najviac 500 ppm a obsah vlhkosti najviac 0,05 %,

— „hrubá soľ“, ktorej 90 % kryštálikov má veľkosť zrna najmenej 0,9 mm a má obsah nerozpustných látok najviac 500 ppm a obsah vlhkosti najviac 0,05 %,

— „odkvapkaná hrubá soľ“, ktorej 90 % kryštálikov má veľkosť zrna najmenej 0,4 mm a má obsah nerozpustných látok najviac 500 ppm a obsah vlhkosti najviac 2,8 %,

— „surová soľ“, ktorej 90 % kryštálikov má veľkosť zrna najmenej 0,9 mm a má obsah nerozpustných látok najviac 700 ppm a obsah vlhkosti najviac 5 %,

— nepovoľuje sa žiadne ošetrenie (iné ako sušenie).

„Fleur de Sel de Camargue“ má tieto vlastnosti:

— veľkosť zrna je najviac 5 mm,

— obsah nerozpustných látok je najviac 600 ppm,

— neobsahuje cudzie látky s veľkosťou viac ako 3 mm,

— obsah vlhkosti je menej ako 4 %,

— objemová (sypná) hmotnosť soli je najviac 0,90,

— nepovoľuje sa žiadne ošetrenie (iné ako sušenie).

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

–

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

V zemepisnej oblasti sa musia uskutočniť tieto činnosti:

— odčerpávanie vody z mora,

— cirkulácia odčerpanej vody v odparovacích nádržiach,

— zásobovanie kryštalizačných nádrží vodou,

— zber soli,

— primárne skladovanie (v násypoch alebo vo veľkých vreciach).

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

–

3.6. Špecifické pravidlá označovania výrobku, na ktorý sa vzťahuje registrovaný názov

–

4. Stručné vymedzenie zemepisnej oblasti

Produkčná oblasť solí „Sel de Camargue“ / „Fleur de Sel de Camargue“ sa vymedzuje na základe pôdno-klimatických, klimatických a historických podmienok.

Táto zemepisná oblasť zahŕňa:

— tri obce v departemente Gard: Aigues-Mortes, Le-Grau-du-Roi a Saint-Laurent-d’Aigouze,

— jednu obec v departemente Bouches du Rhône: Les-Saintes-Maries-de-la-Mer.

Hranicami oblasti sú fyzické alebo prirodzené hranice ako kanály alebo Stredozemné more.

5. Súvislosť so zemepisnou oblasťou

Súvislosť so zemepisnou oblasťou výroby solí „Sel de Camargue“/„Fleur de Sel de Camargue“ vychádza z dobrej povesti a špecifickej kvality.

„Sel de Camargue“ a „Fleur de Sel de Camargue“ pochádzajú výlučne zo zemepisnej oblasti Petite Camargue. Soľná panva pokrýva 8 500 hektárov neobrábanej pôdy v zemepisnej oblasti s celkovou rozlohou 18 000 ha, kde soliari cirkulujú morskú vodu v odparovacích nádržiach.

Vďaka veľmi horúcim letám a severným a severozápadným vetrom stredomorské podnebie v zemepisnej oblasti prispieva ku kryštalizácii soli a špecifickým spôsobom zberu (vytváranie soľných koláčov a ročné zbery). Výroba prebieha postupnou koncentráciou morskej vody prostredníctvom prirodzeného odparovania, ktoré spôsobuje slnko a vietor, v rámci viacerých nádrží, až kým sa v kryštalizačných nádržiach nevyzráža soľ.

Pri výrobe a spôsoboch zberu zohrávajú kľúčovú úlohu vlastnosti podnebia a pôdy.

Keďže sa zemepisná oblasť nachádza v stredomorskom podnebí, jej výhodou je vysoký počet hodín slnečného svitu a vysoké letné teploty, ktoré podporujú hojnú výrobu soli, ktorá je pravidelnejšia ako na pobreží Atlantiku. Okrem toho sa „Sel de Camargue“ vyrába na sypkých piesčitých pôdach, ktoré prirodzene pokrývajú kryštalizačné nádrže. Charakter piesčitých pôd, na ktorých cirkuluje morská voda, a častá výmena tejto vody vytvára soľný roztok s veľmi nízkym obsahom nerozpustných látok, čo spôsobuje bielu farbu soli Camargue a soľného kvetu. Pre tieto výrobky je charakteristická biela farba.

V tejto oblasti – slanisko Aigues-Mortes, pôvodne nazývané Salin de Peccais (po rímskom „inžinierovi“ zodpovednom za organizáciu výroby soli) a neskôr Salin du Roi – siaha výroba soli „Sel de Camargue“ až do stredoveku.

Intenzívna biela farba solí „Sel de Camargue“ a „Fleur de Sel de Camargue“ zaručuje ich špecifickosť. „Sel de Camargue“ a „Fleur de Sel de Camargue“ sú takisto známe svojou bohatosťou na chlorid sodný (> 97 %) vďaka rýchlemu odparovaniu v kryštalizačných nádržiach a nízkemu obsahu nerozpustných látok, čo súvisí so zemepisným prostredím. Tieto vlastnosti sú výsledkom intenzívnej horúčavy a piesčitých pôd kryštalizačných nádrží.

Kryštalizácia soli vo veľkých kryštálikoch (s priemerom až 1 – 2 cm) umožňuje vytváranie vrstvy soli s hrúbkou najmenej 4 – 5 cm. Túto vrstvu soli možno následne zberať.

Výhodou výroby tejto soli je vysoký počet hodín slnečného svitu a vietor. Vysoké letné teploty podnecujú odparovanie a intenzívnu koncentráciu, vďaka čomu je úroveň výroby vysoká. Vlastnosti prirodzeného prostredia takisto určujú spôsoby zberu. Kryštalizačné nádrže v oblasti Camargue sú veľké, takže pre bezproblémový zber solí „Sel de Camargue“ a „Fleur de Sel de Camargue“ je kľúčovým faktorom činnosť vetra. Výroba sa preto líši v závislosti od roka a klimatických podmienok.

„Fleur de Sel de Camargue“ sa vyrába v lete, keď nefúka vietor a na povrchu vody sa vytvárajú milióny kryštálikov soli. Teplotné rozdiely cez deň a v noci aktivujú proces kryštalizácie v soľnom roztoku.

Následne severný vietor mistrál naráža na rozsiahly povrch kryštalizačných nádrží, čím vytláča soľný kvet, ktorý kryštalizuje na povrchu, smerom k okraju, kde sa hromadí a vytvára prvotný soľný roztok. Soľný kvet sa vo svojom počiatočnom nasýtenom soľnom roztoku ešte nerozpúšťa a veľmi tvrdá a hrubá ochranná vrstva soli bráni tomu, aby sa dostal do kontaktu s piesčitou pôdou, čím sa zabezpečí jeho čistota.

„Fleur de Sel de Camargue“ je veľmi jemná soľ, pretože rýchla miera odparovania spôsobená poveternostnými podmienka podporuje tvorbu malých kryštálikov.

„Sel de Camargue“ a „Fleur de Sel de Camargue“ sú všeobecne známe. Ich fyzické a chemické vlastnosti sú špecifické.

Dobrá povesť „Sel de Camargue“ siaha do 17. storočia, keď vyslanec na Sardínii zaobstaral soľ z daného regiónu a pivnice syra Roquefort od roku 1753 začali používať „Sel de Camargue“ na solenie. Odvtedy si svoju dobrú povesť udržiava. Od roku 1995 najmä reštaurácie vyzdvihujú hodnotu „Sel de Camargue“ a „Fleur de Sel de Camargue“.

Vychýrení kuchári, ako sú bratia Pourcelovci, Roger Merlin a Michel Kayser, rozvíjali miestnu kuchyňu, pričom vytvárali recepty založené na uznávaných regionálnych výrobkoch, najmä „Sel de Camargue“ a „Fleur de Sel de Camargue“ [medzi konkrétne zdroje patrí Cuisine en Duo (Varenie vo dvojici) z roku 1999 od bratov Pourcelovcov; Saveurs salées de la Méditerranée (Slané chute z oblasti Stredozemného mora) od vydavateľstva Éditions Gallimard].

Kuchárske knihy a turistickí sprievodcovia od 90. rokov minulého storočia propagujú „Sel de Camargue“ a „Fleur de Sel de Camargue“ širokej verejnosti. Turistov to prilákalo do obce Aigues-Mortes, ktorá ponúka aktivity, ako sú návštevy slaniska (vyše 100 000 návštevníkov ročne). Premieta sa to do publikácií, ako je Camargue, fleur de sel vydavateľstva Éditions Gallimard z roku 1999, časopis France Aéro, ktorý v roku 2001 venoval celý článok výrobe soli Camargue, konkrétnejšie „Fleur de Sel de Camargue“, a týždenník la semaine de Nîmes, ktorý v roku 2001 napísal, že „pri varení jedál so slanou kôrkou, Fleur de Sel de Camargue‘ funguje neuveriteľne. Jej jemnosť však dodáva jednoduchému volskému oku alebo surovej zelenine nádych ušľachtilosti. […] Jedlám, do ktorých sa pridáva, dokáže dodať úžasnú chuť.“

Články v regionálnej a celoštátnej tlači (Midi-Libre, L’Alsace, La Marseillaise, La Gazette, La Provence, Le Figaro, Le Point, Les Echos) a televízne relácie (France Télévision, TF1, Arte, BFM), ktoré sa od 90. rokov minulého storočia stále uverejňujú a vysielajú, potvrdzujú záujem o „Sel de Camargue“ a „Fleur de Sel de Camargue“.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

https://extranet.inao.gouv.fr/fichier/CDC-SelFdsCamargVNov2020.pdf

(1) Ú. v. EÚ L 343, 14.12.2012, s. 1.